Farsang
Megkoptál, kedves hercegecském,
Bizony megkoptál, büszke Karneválunk,
Bizony megkoptál, miként egynehányunk.

Hárman valátok, hercegecském,
Jómagad, Bacchus és a kicsi Ámor...
Ma nincs pogány és elfogyott a mámor.

Te jókedv voltál, hercegecském,
Vidám tréfának pajkos, játszi kedve,
Ma meg mindenki el van keseredve.

Bacchus is így járt, hercegecském,
Ő még divatban volna egyelőre,
De, hajh, nektár volt s lett belőle lőre.

És Ámor? Kedves hercegecském,
Kettőtöknél is gyászosb véget ére:
Kis hirdetések rovatába téve.

Megkoptál, édes hercegecském,
Sorsod ne szégyelld! Megkopva is szép a',
Ha pogánykodni vágyunk néha-néha...
Versek